Diari Oficial de la Generalitat Valenciana


Sumari del DOGV 8904, del 14-09-2020 (2020/7296)

RESOLUCIÓ de 10 de setembre de 2020, de la Secretaria Autonòmica de Seguretat i Emergències, per la qual s'aproven les bases generals i la convocatòria de la prova avaluadora per a l'acreditació del personal del servei específic d'admissió a efectuar l'últim trimestre de 2020.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8904

Data del DOGV
:   14-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7296


Data del document
:   10-09-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * examen

RESOLUCIÓ de 10 de setembre de 2020, de la Secretaria Autonòmica de Seguretat i Emergències, per la qual s'aproven les bases generals i la convocatòria de la prova avaluadora per a l'acreditació del personal del servei específic d'admissió a efectuar l'últim trimestre de 2020. [2020/7296]  
El dret d'admissió està regulat en l'article 33 de la Llei 14/2010, de 3 de desembre (DOGV 6414, 10.12.2010), de la Generalitat, d'espectacles públics, activitats recreatives i establiments públics. El reglament pel qual es desplega aquesta, aprovat per Decret 143/2015, d'11 de setembre (DOGV 7615, 15.09.2015), estableix en el seu títol VI les previsions normatives vigents referides a la reserva, dret i servei d'admissió en els espectacles públics, activitats recreatives i socioculturals i establiments públics.  
  
En aquest marc, la normativa en vigor preveu la regulació del servei d'admissió com a obligació de tots els establiments, espectacles i activitats subjectes a aquesta. D'igual manera, correlativament, es preveu l'ordenació del servei específic d'admissió com un deure qualificat per a supòsits determinats. És el cas de totes les discoteques, sales de ball i sales de festes i per a pubs i karaokes d'aforament superior a 200 persones. Igualment, entre altres supòsits, hauran de comptar amb aquest servei els espectacles i activitats extraordinaris amb increment de risc i els que, en tot cas, superen les 500 persones d'aforament.  
  
Així mateix, la referida normativa preveu els requisits dels aspirants a aquest servei. Entre aquests, es troben les exigències de majoria d'edat, nacionalitat espanyola o europea o tindre permís de residència i treball, absència d'antecedents penals i la necessitat d'una titulació acadèmica concreta.  
D'altra banda, l'actual regulació estableix la realització, almenys, d'una convocatòria anual per a l'obtenció de l'acreditació per al desenvolupament de les funcions del servei específic d'admissió i el seu anunci exprés en el Diari Oficial de la Generalitat Valenciana. Per a participar en aquesta prova es requerirà la inscripció i l'abonament d'una taxa en els termes fixats en la convocatòria.  
Per tot això, en virtut del que es disposa en l'article 33 de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics, en relació amb l'article 77 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, oïda la Comissió d'Espectacles Públics, Activitats Recreatives i Activitats Socioculturals de la Comunitat Valenciana, en la seua reunió del dia 14 de juliol de 2020, resolc:  
  
Article 1. Objecte i àmbit d'aplicació  
1. És objecte d'aquesta resolució la regulació de la convocatòria de la prova avaluadora per a l'obtenció del certificat individual d'acreditació del servei específic d'admissió.  
2. La prova avaluadora s'efectuarà durant l'últim trimestre de 2020 (finals de novembre/inicis de desembre) en convocatòria única a realitzar a les ciutats d'Alacant, Castelló i València. El dia, hora i lloc de la prova avaluadora s'indicaran en la resolució per la qual s'aprove la llista provisional d'admesos i exclosos per a aquesta prova.  
3. En virtut d'aquesta resolució, queda convocada la prova avaluadora per a l'obtenció de la certificació acreditativa de personal de servei específic d'admissió, a la qual es refereix aquest article.  
  
4. No obstant el que s'ha indicat en els apartats anteriors, la realització de la prova avaluadora queda condicionada a l'evolució de la situació sanitària. En el supòsit de suspensió o ajornament de la prova, el pagament de la taxa, i també la resta de documentació presentada la data de la qual siga vàlida, es mantindran vigents fins que aquella puga efectuar-se en condicions normals.  
La suspensió o ajornament de la prova avaluadora serà comunicada per resolució de la Secretaria Autonòmica de Seguretat i Emergències.  
  
Article 2. Requisits dels aspirants  
1. Per a la realització de les proves del personal del servei específic d'admissió, els aspirants hauran de reunir per a aquesta convocatòria els requisits següents:  
 Ser major d'edat i no trobar-se incapacitat.  
 Ser espanyol o ciutadà d'algun dels països de la Unió Europea o estar en possessió de permís de residència i treball.  
 Mancar d'antecedents penals.  
 Estar en possessió, com a mínim, del títol de graduat en Educació Secundària Obligatòria o Formació Professional de grau mitjà, o equivalents a efectes acadèmics o laborals.  
 Abonar una taxa de 15,15 euros en el compte de la Generalitat en les sucursals de les entitats financeres col·laboradores, d'acord amb el que s'estableix en els articles 47 a 50 del Reial decret legislatiu 1/2005, de febrer (DOGV 4971, 22.03.2005), que aprova el text refós de la Llei de taxes de la Generalitat.  
2. En cas que l'interessat requerisca una adaptació de temps o mitjans per a efectuar la prova avaluadora amb normalitat, haurà d'indicar-ho expressament en presentar la instància de sol·licitud, i adjuntar un certificat mèdic justificatiu d'aquesta circumstància.  
3. Aquests requisits hauran de ser acreditats en el moment de la presentació de la instància de sol·licitud per a participar en la prova avaluadora mitjançant presentació de la documentació original o fotocòpia compulsada.  
4. La instància de sol·licitud serà facilitada gratuïtament en les seus de la Conselleria de Justícia, Interior i Administració Pública situades a Alacant, Rambla Méndez Núñez, núm. 41; a Castelló de la Plana, carrer Major, núm. 78; a València, carrer de la Democràcia, núm. 77, i en qualsevol de les oficines PROP.  
Així mateix, la referida instància estarà accessible en la pàgina web del PROP.  
5. A l'efecte de l'acreditació indicada en els apartats anteriors, els aspirants hauran de presentar els documents següents:  
a) Sol·licitud de l'interessat d'acord amb el model d'instància que es recull en l'annex I d'aquesta resolució. En aquesta sol·licitud s'haurà d'indicar expressament la província on l'aspirant desitge efectuar la prova avaluadora.  
b) Els aspirants que no posseïsquen la nacionalitat espanyola hauran de presentar fotocòpia compulsada del document que acredite la seua nacionalitat i, en cas de no pertànyer a la Unió Europea, targeta de residència i permís de treball en vigor. Els aspirants de nacionalitat espanyola acreditaran la seua identitat mostrant el seu DNI al funcionari competent.  
c) Certificat acreditatiu que l'interessat manca d'antecedents penals.  
  
d) Fotocòpies compulsades del títol acadèmic o resguard d'aquest, llibre d'escolaritat en el qual quede clar la identitat de l'aspirant o certificat acreditatiu del nivell d'estudis signat per inspector d'educació o equivalent. En cas de títols estrangers, acreditació de la seua homologació per l'òrgan competent.  
e) Exemplar per a l'Administració de l'imprés del pagament (model de la taxa 046) per presentació a la prova avaluadora del servei específic d'admissió, amb certificació mecànica o signatura autoritzada de l'entitat col·laboradora de l'ingrés de les quanties de les taxes.  
6. El model de la taxa 046, al qual es fa referència en el punt e de l'apartat anterior, podrà obtindre's en la pàgina web de la Conselleria d'Hisenda i Model Econòmic (portal tributari), en les direccions territorials competents en matèria d'espectacles o en les oficines PROP de la Generalitat.  
Estaran exempts del pagament de la taxa, els membres de famílies nombroses de categoria especial. Així mateix, gaudiran d'una bonificació del 50 per cent de la taxa, els membres de famílies nombroses de categoria general.  
Els aspirants que, en presentar la sol·licitud, s'acullen a l'exempció o bonificació esmentades hauran d'acreditar-ho mitjançant còpia compulsada del títol de família nombrosa o certificat corresponent.  
  
Article 3. Lloc de presentació de la documentació  
La sol·licitud i la documentació a la qual es refereix l'article anterior podran presentar-se en els llocs següents:  
a) En el registre de la Direcció Territorial de la Conselleria de Justícia, Interior i Administració Pública d'Alacant, situat en la rambla de Méndez Núñez, núm. 41, Alacant.  
b) En el registre de l'oficina PROP, situada al carrer Major, núm. 78, de Castelló de la Plana.  
c) En el Registre General de la torre 4 de la Ciutat Administrativa 9 d'Octubre, situat al carrer de la Democràcia, núm. 77, València.  
d) En les oficines PROP de la Generalitat.  
e) En qualsevol dels llocs i formes establits en l'article 16 de la Llei 39/2015, d'1 d'octubre, del procediment administratiu comú de les administracions públiques, en compliment del qual, les sol·licituds subscrites a l'estranger podran cursar-se a través de les representacions diplomàtiques o oficines consulars d'Espanya a l'estranger.  
  
Article 4. Termini de presentació de la documentació  
1. El termini de presentació de les sol·licituds i documentació serà d'un mes a computar des de l'endemà a la publicació d'aquesta Resolució en el Diari Oficial de la Generalitat Valenciana.  
2. La presentació de la sol·licitud i documentació annexa per l'aspirant implica l'acceptació de les bases generals i de les particulars d'aquesta convocatòria.  
  
Article 5. Admissió d'aspirants  
1. Acabat el termini de presentació de sol·licituds, es publicarà en el Diari Oficial de la Generalitat Valenciana i en la seu de l'òrgan competent de les tres províncies, la resolució que aprove la llista provisional d'admesos i exclosos. Respecte a aquests últims s'indicarà la causa o motiu de la seua exclusió als efectes pertinents  
2. Els aspirants que figuren com a exclosos en l'anterior resolució se'ls atorgarà un termini de deu dies hàbils a comptar des de l'endemà de la seua publicació amb la finalitat que aporten la documentació que esmene el defecte o defectes que n'haja motivat la seua exclusió, de conformitat amb l'article 68 de la Llei 39/2015, d'1 d'octubre.  
  
3. Transcorregut el termini anterior, la Secretaria Autonòmica de Seguretat i Emergències de la Conselleria de Justícia, Interior i Administració Pública procedirà a publicar en el Diari Oficial de la Generalitat Valenciana i en els taulers d'anuncis de les seus de les tres províncies, la llista definitiva d'admesos i exclosos de la convocatòria. En aquesta resolució s'indicarà hora i lloc en els quals se celebrarà la prova avaluadora. Contra la resolució que faça pública la relació definitiva d'aspirants admesos i exclosos podrà interposar-se el recurs administratiu corresponent en els termes de la Llei 39/2015, d'1 d'octubre.  
  
  
Article 6. Comissió avaluadora  
1. La Comissió avaluadora que qualificarà aquesta prova serà la que es designe en la disposició addicional d'aquesta resolució i serà, en tot cas, imparell el seu nombre de membres.  
2. El règim jurídic aplicable a la Comissió avaluadora serà el que s'estableix per als òrgans col·legiats en el capítol II del títol preliminar de la Llei 40/2015, d'1 d'octubre, de règim jurídic del sector públic, i en les altres normes que hi siguen aplicables. En tot cas, almenys un dels membres de la Comissió, o el seu suplent, haurà d'estar present en els llocs on s'efectue l'examen en el dia, hora i lloc convocats. A aquest efecte, s'assegurarà la coordinació entre les tres províncies a través de la persona que ocupe la Presidència de la Comissió.  
  
3. Sobre la percepció de dietes dels membres de la Comissió, s'estarà al que es disposa en la normativa en vigor.  
4. La persona que ocupe la Presidència haurà de sol·licitar als membres de la Comissió avaluadora una declaració expressa de no trobar-se en cap de les causes d'abstenció i recusació previstes en els articles 23 i 24 de la Llei 40/2015, d'1 d'octubre. Aquesta declaració haurà de ser també emplenada, en el seu cas, pels assessors especialistes i pel personal auxiliar que la Comissió incorpore als seus treballs.  
5. Els interessats podran promoure la recusació dels membres de la Comissió quan, al seu judici, hi concórreguen alguna de les causes previstes en la normativa vigent.  
6. Amb anterioritat suficient a la iniciació de les proves, la Secretaria Autonòmica de Seguretat i Emergències de la Conselleria de Justícia, Interior i Administració Pública publicarà en el Diari Oficial de la Generalitat Valenciana la resolució per la qual es nomene els nous membres de la Comissió que hagen de substituir els que hagueren perdut la seua condició per alguna de les causes previstes en aquest article.  
  
7. En tot el no previst en aquestes bases generals, la Comissió queda autoritzada per a resoldre qualsevol dubte o circumstància que es puga plantejar i adoptar els acords que garantisquen el bon ordre de la convocatòria.  
8. Si la Comissió avaluadora, en qualsevol moment del procés, tinguera coneixement o dubtes fundats que algun dels aspirants incompleix un o diversos dels requisits exigits en la convocatòria, podrà requerir-li els documents acreditatius del seu compliment. En el cas que no queden acreditats, la Comissió, prèvia audiència a l'interessat, haurà d'emetre proposta motivada de la seua exclusió del procediment dirigida a la Secretaria Autonòmica de Seguretat i Emergències de la Conselleria de Justícia, Interior i Administració Pública comunicant-li, així mateix, les inexactituds o falsedats formulades per l'aspirant en la sol·licitud d'admissió a la prova avaluadora. Contra aquesta resolució d'exclusió, podrà interposar-se recurs administratiu en els termes de la Llei 39/2015, d'1 d'octubre.  
  
Article 7. Contingut de les proves  
1. Els aspirants a prestar el servei específic d'admissió hauran de superar les proves a les quals es refereix la normativa de desplegament de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics. Les matèries objecte d'examen seran les previstes en l'annex III del reglament aprovat per Decret 143/2015, d'11 de setembre.  
2. L'examen consistirà en una prova teòric tipus test i en una prova psicotècnica. El test tindrà tres respostes possibles de les quals només una serà la correcta. Les contestacions en blanc no es computaran. Les respostes errònies no suposaran penalització.  
3. El temps per a realitzar les dues proves de l'examen serà, com a mínim, de dues hores, i, com a màxim, de tres hores. Les dues proves es realitzaran en la mateixa sessió.  
  
Article 8. Desenvolupament de les proves  
1. Una vegada determinada la llista definitiva d'admesos i convocats aquests el dia i l'hora assenyalats en la resolució en què aquella s'anuncie, la seua distribució en les aules es realitzarà per rigorós ordre alfabètic segons l'organització prevista.  
2. Els aspirants que no compareguen el dia i l'hora de l'examen seran exclosos. Així mateix, no s'admetrà cap aspirant quan comparega en el lloc on se celebre la prova avaluadora una vegada s'haja iniciat.  
  
3. Els aspirants hauran d'acudir a la realització de les proves amb el DNI original o passaport. Durant les proves, els membres de la Comissió avaluadora podran requerir els aspirants que acrediten la seua identitat en qualsevol moment.  
4. Els aspirants hauran de portar bolígraf.  
  
Article 9. Qualificació de les proves  
Cadascuna de les dues proves de l'exercici es qualificarà per separat amb la qualificació d?«apte» o «no apte». Per a aconseguir el certificat, haurà d'obtindre's la qualificació d'apte en les dues proves.  
  
Article 10. Llista d'aspirants declarats aptes  
1. Finalitzades les proves i acabada la correcció dels exàmens, la Comissió farà pública i elevarà a la Secretaria Autonòmica de Seguretat i Emergències de la Conselleria de Justícia, Interior i Administració Pública la relació d'aspirants declarats aptes.  
2. La publicació de la llista d'aspirants qualificats d'aptes s'efectuarà en els taulers d'anuncis del departament competent de les tres províncies, i també en qualsevol altre lloc que la Comissió considere convenient per a la seua millor difusió entre els interessats.  
3. La resolució en la qual s'aprove la llista definitiva a la qual es refereix aquest article es publicarà, així mateix, en el Diari Oficial de la Generalitat Valenciana.  
4. Els aspirants declarats no aptes podran interposar l'oportú recurs d'acord amb el que es preveu en la Llei 39/2015, d'1 d'octubre, del procediment administratiu comú de les administracions públiques.  
La llista definitiva es publicarà en el Diari Oficial de la Generalitat Valenciana i en els taulers d'anuncis de les seus de les direccions territorials d'Alacant, Castelló i València.  
  
Article 11. Acreditació dels aspirants que hagen superat la prova avaluadora  
1. Els aspirants que hagen superat la prova a la qual es refereix aquesta resolució obtindran de la Conselleria de Justícia, Interior i Administració Pública un document acreditatiu per a l'exercici de les funcions pròpies del servei específic d'admissió.  
2. El referit document serà emés i posat a disposició per la Secretaria Autonòmica de Seguretat i Emergències de la Conselleria de Justícia, Interior i Administració Pública, en el termini màxim de dos mesos, dels aspirants que hagen sigut declarats aptes. En aquest sentit, els interessats que hagen superat la prova avaluadora podran exigir el seu lliurament una vegada transcorregut el termini indicat.  
  
Article 12. Comunicació d'incidències  
Amb la finalitat d'atendre les possibles comunicacions i resoldre les incidències que puguen plantejar-se en relació amb aquestes proves, els interessats podran dirigir-se a la Presidència o Secretaria de la comissió avaluadora a l'efecte de la seua consideració per aquesta. La comissió resoldrà en el termini més breu possible.  
  
DISPOSICIÓ ADDICIONAL  
  
Única. Composició de la comissió avaluadora  
Titulars  
Presidència: María Dolores González Beltrán. Subdirectora general de Seguretat de l'Agència Valenciana de Seguretat i Resposta a les Emergències.  
Secretaria: Fernando Castellano Martí. Cap del Servei d'Espectacles i Establiments Públics de la Conselleria de Justícia, Interior i Administració Pública  
Vocals:  
 Begoña Duart Quiles. Directora territorial de la Conselleria de Justícia, Interior i Administració Pública de València.  
 Araceli Martínez Márquez. Directora territorial de la Conselleria de Justícia, Interior i Administració Pública d'Alacant.  
 Roberto Álvaro Gómez. Director territorial de la Conselleria de Justícia, Interior i Administració Pública de Castelló.  
 Beatriz Jannone Colomina. Cap de secció del Servei d'Espectacles i Establiments Públics de la Conselleria de Justícia, Interior i Administració Pública.  
 Francisco Fornés Úbeda. Metge en cap de Salut Laboral de la Policia Local de l'Ajuntament de València.  
  
Suplents  
Presidència: Rosa Aurora Folch Marí. Secretària tècnica de l'Agència Valenciana de Seguretat i Resposta a les Emergències.  
Secretaria: Ángeles Navarro Gosálvez. Cap del Servei de Formació en Seguretat i Emergències de l'Agència Valenciana de Seguretat i Resposta a les Emergències.  
Vocals:  
 María Luisa Feliú Pérez. Tècnica jurídica del Servei d'Espectacles i Establiments Públics de la Conselleria de Justícia, Interior i Administració Pública.  
 Miguel Ángel Guillen Galindo. Cap de la Unitat d'Espectacles de la Direcció Territorial de Presidència de Castelló.  
 Joaquín Cuchillo Sastriques. Cap de la Secció d'Espectacles de la Direcció Territorial de Presidència de València.  
 Lucía Juan Tena. Direcció Territorial de la Conselleria de Justícia, Interior i Administració Pública de Castelló.  
 María del Carmen Fabuel Cervera. Servei d'Espectacles i Establiments Públics de la Secretaria Autonòmica de Seguretat i Emergències.  
  
  
València, 10 de setembre de 2020.- El secretari autonòmic de Seguretat i Emergències: José María Angel Batalla.